Priekšlikums EIROPAS PARLAMENTA UN PADOMES DIREKTĪVA, ar ko atceļ Padomes 1993. gada 25. februāra Direktīvu 93/5/EK par atbalstu Komisijai un dalībvalstu sadarbību pārtikas jautājumu zinātniskā izpētē /* COM/2014/0246 final - 2014/0132 (COD) */





PASKAIDROJUMA RAKSTS Komisija iesniedz priekšlikumu Eiropas Parlamenta un Padomes direktīvai, ar ko atceļ Padomes 1993. gada 25. februāra Direktīvu 93/5/EK par atbalstu Komisijai un dalībvalstu sadarbību pārtikas jautājumu zinātniskā izpētē. 1. PRIEKŠLIKUMA KONTEKSTS 2012. gada decembrī Komisija sāka Normatīvās atbilstības un izpildes programmu[1] (REFIT), lai nodrošinātu vienkāršu, skaidru, stabilu un prognozējamu tiesisko regulējumu uzņēmumiem, darbiniekiem un iedzīvotājiem. Šajā kontekstā Komisija ir apņēmusies atcelt noteikumus, kas kļuvuši lieki vai novecojuši. Padomes Direktīvas 93/5/EK mērķis bija nodrošināt Pārtikas zinātniskās komitejas vienmērīgu darbību, veicinot dalībvalstu sniegto zinātnisko atbalstu un organizējot sadarbību ar attiecīgajām valstu organizācijām zinātniskajos jautājumos, kas saistīti ar pārtikas drošību. Pārtikas zinātniskā komiteja sākotnēji tika izveidota ar Komisijas Lēmumu 74/234/EEK,[2] un vēlāk to aizstāja Pārtikas zinātniskā komiteja, kas izveidota ar Komisijas Lēmumu 95/273/EK,[3] un visbeidzot to aizstāja Pārtikas zinātniskā komiteja, kas izveidota ar Komisijas Lēmumu 97/579/EK[4]. Saskaņā ar Eiropas Parlamenta un Padomes Regulu (EK) Nr. 178/2002[5] Pārtikas zinātniskajai komitejai uzticētos zinātniskos uzdevumus ir pārņēmusi Eiropas Pārtikas nekaitīguma iestādes (EFSA) zinātniskā komiteja un zinātnes ekspertu grupas. Komisijas Lēmums 97/579/EK, ar ko tika izveidota Pārtikas zinātniskā komiteja, vēlāk tika atcelts ar Komisijas Lēmumu 2004/210/EK[6]. Ievērojot Regulu (EK) Nr. 178/2002, EFSA ir kļuvusi arī par kompetento struktūru zinātniskās sadarbības veicināšanai ar dalībvalstīm un attiecīgajām valstu organizācijām, kas darbojas šīs iestādes misijas jomās. Tāpēc Padomes Direktīva 93/5/EK ir novecojusi un būtu jāatceļ. Skaidrojoši dokumenti, kas paredzēti dalībvalstu un Komisijas 2011. gada 28. septembra kopīgajā politiskajā deklarācijā[7], saskaņā ar Padomes direktīvas būtību nav vajadzīgi. Komisija ir aicināta pieņemt šo priekšlikumu un nekavējoties nosūtīt to Eiropas Parlamentam, Padomei, Eiropas Ekonomikas un sociālo lietu komitejai, kā arī valstu parlamentiem. 2. IETEKME UZ BUDŽETU Priekšlikums neietekmē Savienības budžetu. 2014/0132 (COD) Priekšlikums EIROPAS PARLAMENTA UN PADOMES DIREKTĪVA, ar ko atceļ Padomes 1993. gada 25. februāra Direktīvu 93/5/EK par atbalstu Komisijai un dalībvalstu sadarbību pārtikas jautājumu zinātniskā izpētē (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[8], saskaņā ar parasto likumdošanas procedūru, tā kā: (1) Normatīvās atbilstības un izpildes programmā (REFIT) Komisija ir apņēmusies nodrošināt vienkāršu, skaidru, stabilu un prognozējamu tiesisko regulējumu uzņēmumiem, darbiniekiem un iedzīvotājiem. (2) Padomes Direktīvas 93/5/EEK[9] mērķis bija nodrošināt Pārtikas zinātniskās komitejas vienmērīgu darbību, veicinot dalībvalstu sniegto zinātnisko atbalstu komitejai un organizējot sadarbību ar attiecīgajām valstu organizācijām zinātniskajos jautājumos, kas saistīti ar pārtikas drošību. (3) Saskaņā ar Eiropas Parlamenta un Padomes Regulu (EK) Nr. 178/2002[10] Pārtikas zinātniskajai komitejai uzticētie uzdevumi, kas minēti Direktīvā 93/5/EK, ir nodoti Eiropas Pārtikas nekaitīguma iestādei (EFSA), un pašlaik tos nosaka Regula (EK) Nr. 178/2002. (4) Komisijas Lēmums 97/579/EK[11], ar ko tika izveidota Pārtikas zinātniskā komiteja, vēlāk tika atcelts ar Komisijas Lēmumu 2004/210/EK[12]. (5) Ievērojot Regulu (EK) Nr. 178/2002, EFSA ir kļuvusi arī par kompetento struktūru zinātniskās sadarbības veicināšanai ar dalībvalstīm un attiecīgajām valstu organizācijām, kas darbojas EFSA misijas jomās. Jo īpaši Regulas (EK) Nr. 178/2002 22. pants paredz, ka EFSA rīkojas ciešā sadarbībā ar dalībvalstu kompetentajām struktūrām un ka dalībvalstis sadarbojas ar EFSA, lai nodrošinātu tās misijas izpildi. (6) Tāpēc Padomes Direktīva 93/5/EK ir novecojusi un būtu jāatceļ. IR PIEŅĒMUŠI ŠO DIREKTĪVU. 1. pants Atceļ Direktīvu 93/5/EK. 2. pants Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz [divpadsmitā mēneša pēdējai dienai pēc šīs direktīvas publicēšanas Eiropas Savienības Oficiālajā Vēstnesī]. Dalībvalstis tūlīt dara Komisijai zināmus minēto noteikumu tekstus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 4. pants Šī direktīva ir adresēta dalībvalstīm. Briselē, Eiropas Parlamenta vārdā – Padomes vārdā – priekšsēdētājs priekšsēdētājs [1] COM(2012) 746 final. [2] Komisijas 1974. gada 16. aprīļa Lēmums 74/234/EEK saistībā ar Pārtikas zinātniskās komitejas nodibināšanu (OV L 136, 20.5.1974, 1. lpp.). [3] Komisijas 1995. gada 6. jūlija Lēmums 95/273/EEK saistībā ar Pārtikas zinātniskās komitejas nodibināšanu (OV L 167, 18.7.1995, 22. lpp.). [4] Komisijas 1997. gada 23. jūlija Lēmums 97/579/EK, ar ko izveido zinātniskas komitejas patērētāju veselības un pārtikas drošības jomā (OV L 237, 28.8.1997, 18. lpp.). [5] Eiropas Parlamenta un Padomes 2002. gada 28. janvāra Regula (EK) 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.). [6] Komisijas 2004. gada 3. marta Lēmums 2004/210/EK, ar ko izveido Zinātniskās komitejas patērētāju drošības, veselības aizsardzības un vides jomā (OV L 66, 4.3.2004., 45. lpp.). [7] OV C 369, 17.12.2011., 14. lpp. [8] OV C [...], [...], [...]. lpp. [9] Padomes 1993. gada 25. februāra Direktīva 93/5/EK par atbalstu Komisijai un dalībvalstu sadarbību pārtikas jautājumu zinātniskā izpētē (OV L 52, 4.3.1993., 18. lpp.). [10] Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.). [11] Komisijas 1997. gada 23. jūlija Lēmums 97/579/EK, ar ko izveido zinātniskas komitejas patērētāju veselības un pārtikas drošības jomā (OV L 237, 28.8.1997, 18. lpp.). [12] Komisijas 2004. gada 3. marta Lēmums 2004/210/EK, ar ko izveido Zinātniskās komitejas patērētāju drošības, veselības aizsardzības un vides jomā (OV L 66, 4.3.2004., 45. lpp.).